אריאל טוכמן

ביוגרפיה

טוכמן נולד וגדל בראשון לציון. בגיל 16 החל לנגן בגיטרה ובאותה שנה הפך לחבר להקת "דיאליזה בארץ הפלאות", שלימים שינתה את שמה ל"סינגפור". אריאל שותף בעיבודים ובלחנים של שירי הלהקה בה היו חברים אייל אלימן, מאור אהרון, רן מוזס וניר וובר. ההרכב הוציא במהלך השנים 2 אלבומים: "סינגפור" (2007) ו"באפס מעלות" (2010). הלהקה הופיעה בשני פסטיבלי "רוק עצמאות".

כגיטריסט

אריאל זכה להצלחה אישית כשניגן באלבום הבכורה של נינט "יחפה", בהפקתו של אביב גפן ובסיבוב ההופעות של האלבום (2006–2009). בשנת 2008 השתתף בפרויקט "עבודה עברית" בו ניגן בגרסת כיסוי של נינט טייב לשירו של אילן וירצברג "לא יכולתי לעשות כלום" וב"איך לאהוב אותך" בביצוע של אביב גפן. באותה שנה, טוכמן הצטרף לסיבובי ההופעות של הרכב הרוק הבינלאומי Blackfield ברחבי אירופה. בשנים 2008–2011 הצטרף להרכב של דני רובס בסיבוב ההופעות "משהו חדש מתחיל". בשנת 2009 ניגן באלבום "Aviv Geffen" של אביב גפן. באותה שנה הצטרף להרכב הנגנים של עברי לידר בו הוא מנגן עד היום. טוכמן ניגן באלבומיו של לידר: "מישהו פעם", ו"האהבה הזאת שלנו". משנת 2010 מופיע עם הזמר עידן רפאל חביב יוצא "הישרדות". טוכמן ניגן בכל השירים באלבומיו של חביב: "כל פעם קצת" (2011): "לאבד עניין בזמן" (2013) ו"קולות הנושמים" (2018) ושותף בעיבודים בחלק מהשירים. בשנת 2010 החל לנגן ולהופיע עם יוצא תוכנית המציאות כוכב נולד לירן דנינו. אריאל ניגן ושותף בעיבודים באלבום הבכורה שלו "לירן דנינו". בשנת 2012 ניגן באלבום "פסיפס" של אביב גפן, ובפרויקט "רייכל-גפן". בין השנים 2013–2017 הופיע עם הראל סקעת. בשנת 2013 ניגן באלבום "לב חופשי" של מוקי עם הלהיטים הבולטים:"ילד של אבא" ו"לב חופשי" ובסיבוב ההופעות של האלבום. בשנת 2017 השתתף וניגן באלבום של מוקי "הולך על מים". במהלך השנים טוכמן ניגן והשתתף באלבומים של אמנים נוספים: גלעד שגב, רוני דלומי, עידן רייכל, נתן גושן, שלמה ארצי, שירי מימון, רותם כהן, יובל דיין, דייוויד ברוזה וריטה.

כמפיק מוזיקלי

בשנת 2012 עיבד טוכמן את "היי תום" הסינגל השלישי של דיאנה גולבי, זוכת העונה השמינית של תוכנית המציאות כוכב נולד. סינגל זה עמד בראש מצעדי הפזמונים במשך שבועות ארוכים.
במרץ 2013 הפיק ועיבד קאבר של עברי לידר ל"היי שקטה" אותו הקדיש לדליה, אמו של לידר. באותה שנה, השתתף בהפקה של "הייתי כאן" אותו כתבו וביצעו עברי לידר ונתן גושן ועיבד את השיר ״אסתר אוכלת פחמימה״ אותו הפיק יועד נבו מתוך האלבום מישהו פעם של לידר.
בשנת 2014 טוכמן הפיק ועיבד את אלבום הבכורה של חמי בן דוד "יופיה של החשיכה". באותה שנה הפיק ועיבד לגל אבלי את האלבום "רוצה לחלום" ובניהם השירים: "להדליק את האורות", "הלוואי שהיית כאן איתי", "גיבור שלה", "כל יום", "רוצה לחלום" ו"ראשון". טוכמן הפיק את הלהיט "הרבה ממך נשאר" אותו ביצע הזמר לירן דנינו, שהגיע למקום ה2 במצעד השבועי של רשת גימל ולמקום ה-10 במצעד השנתי של גלגלצ לשנת תשע"ד.
בשנת 2015 הפיק ועיבד את השיר "מי נגע בך" שכתב וביצע עידן רפאל חביב שלאחר מכן יצא באלבום "קולות הנושמים". טוכמן הפיק ללירן דנינו את השיר "יש לך את הכל" אותו כתב דודי בר דוד. באותה שנה, הפיק ועיבד את אלבום הבכורה של ניב דמירל, "בין הסימנים" ובו הלהיטים: "השעות הקטנות" (מקום 1 במצעד השבועי של גלגלצ ומקום 17 במצעד השנתי הישראלי תשע"ו של גלגלצ) ו"נורמלי"(מקום 1 במצעד השבועי בגלגלצ).
במרץ 2016 הפיק ועיבד את "נצלול", שיר הפתיחה בסדרת הנוער של "HOT" "נעלמים" ואת השיר "מישהו כמוני" ששודר בפרקי התוכנית. שני השירים בוצעו על ידי הזמרת והשחקנית ענבל ביבי. טוכמן הפיק באותה שנה את הסינגל "חוזר למציאות" שביצע לירן דנינו. באותה שנה טוכמן הפיק ועיבד מוזיקלית את האלבום "אמריקה" של הזמרת והיוצרת איה זהבי פייגלין, האלבום זכה לתשבחות מצד מבקרי המוזיקה.
בשנת 2017 הפיק ועיבד את הלהיט "אושר לדקה" אותו כתב וביצע אורי בן ארי, שזכה למליוני צפיות ברשת ואת "בסוף הפרפרים מתים" שנכתב ובוצע על ידי בן ארי. טוכמן הפיק את השיר "כוסות ריקות" לשיר לוי. באותה שנה הפיק ועיבד 2 להיטים לזמר עומר אדם שנכללו באלבומו "אחרי כל השנים": "בסוף הכל חולף" ו"פוליטיקה וסקס". "בסוף הכל חולף" זכה להצלחה מרובה והגיע למקום ה-4 במצעד השנתי של גלגלצ ולמקום העשירי במצעד השנתי תשע"ז (2017) של כאן גימל. באותה שנה הפיק ועיבד 4 סינגלים לזמר גל אבלי: "How to get it all", "Take me to a place", "Grapple with the dark", "All we have in now". טוכמן אחראי על הפקת הסינגל "וואי וואי" אותו ביצעה שרית חדד ויצא ביולי 2017, השיר נכתב על ידי אורי בן ארי והולחן על ידי בן ארי ואיתן דרמון. בנובמבר 2017, היה אחראי להפקה ולעיבוד הסינגל "בתוך כל הבלאגן" שכתב וביצע הזמר אדיר גץ. בדצמבר 2017 טוכמן הפיק ועיבד 3 שירים באלבום "כל כך יפה לך" של רותם כהן: "מי יציל אותנו", "באמצע החיים"ו"אל תעזבי". טוכמן עיבד קאבר לשיר ״האהבה מתה״ של תמר גלעדי אותו ביצעה איה זהבי פייגלין. באותה שנה הפיק ועיבד את השיר "אל תפסיקי לרקוד" לניב דמירל.
בשנת 2018 הפיק ועיבד 2 סינגלים לזמרת והיוצרת עדי אברהמי: "היא שעמדה" שהיה במצעד "כאן גימל" ו"היי ברוך הבא". בשנה זו הפיק ועיבד את השיר "כדי שאשאר" בביצועה של הזמרת רינת בר. במרץ 2018 הפיק ועיבד את הסינגל "נרד אל הים" אותו ביצעה ספיר סבן. באפריל 2018, הפיק ועיבד מוזיקלית את הלהיט "נסיכה שלי" בביצועו של עברי לידר, שכתב אורי בן ארי והולחן על ידי בן ארי ואיתן דרמון. בקליפ של השיר, שזכה לתהודה רבה, השתתפה הדוגמנית בר רפאלי. "נסיכה שלי" זכה במקום ה-2 במצעד השבועי בגלגלצ ובמקום ה-18 במצעד הישראלי השנתי תשע"ח בתחנה. באותה שנה הפיק ועיבד את הסינגל "מול כל מה שעברנו" אותו כתב עידן רפאל חביב וביצע ניב דמירל. באוקטובר 2018, הפיק ועיבד את השיר ״הכל עובר״  אותו כתבה וביצעה סתיו שמש. באלבום "קולות הנושמים" של היוצר עידן רפאל חביב טוכמן היה שותף לעיבודי השירים "מחשבות על אהבה" יחד עם גלעד שמואלי.
בפברואר 2019 הפיק ועיבד את "שממה" שכתב וביצע אורי בן ארי, השיר זכה למליוני צפיות ברשת ולמקום ה-4 במצעד השבועי בגלגלצ. באותו חודש הפיק את "סודות" לזמרת ירדן ג'רפי ואת "תדבר" לזמרת עדי אברהמי. באפריל 2019, הפיק ועיבד את הסינגל "רודף אהבה בימים" שכתב וביצע עידן רפאל חביב. במאי 2019, במסגרת "יצירת חיי", פרויקט ההנצחה המיוחד של ידיעות אחרונות וynet ליום הזיכרון, הפיק ועיבד את "מהכפר אל הכיכר" אותו ביצעו עברי לידר ונסרין קדרי. השיר זכה לסיקור נרחב והושמע בכל תחנות הרדיו. טוכמן אחראי על ההפקה המוזיקלית של השיר "כמו ילדים" אותו ביצע דודו אהרון יחד עם אריאל סגל באלבום "השמחה שלנו". ביולי 2019, הפיק ועיבד את ״אחת כמוני״ לזמר לירן דנינו שכתב והלחין איתן דרמון. מיד עם צאתו השיר נכנס לרשימת הנבחרים של "כאן ג".